Bruxelles, den 27.12.2004

KOM(2004) 828 endelig

KOMMISSIONENS TOOGTYVENDE ÅRSBERETNING TIL EUROPA-PARLAMENTET

OM FÆLLESSKABETS ANTIDUMPING-, ANTISUBSIDIE- OG BESKYTTELSESFORANSTALTNINGER 2003)

{SEC(2004)1707}

INDLEDNING

Denne beretning for 2003 forelægges for Europa-Parlamentet i henhold til dettes beslutning af 16. december 1981 om Fællesskabets antidumpingaktiviteter[1] og betænkningen fra Europa-Parlamentets Udvalg om Industripolitik, Eksterne Økonomiske Forbindelser, Forskning og Energi[2].

Af administrative årsager er beretningen begrænset til 10 sider og fokuserer hovedsagelig på aktiviteter i 2003. Der kan imidlertid findes mere detaljerede oplysninger i det arbejdsdokument, som er bilagt denne beretning, og som kun foreligger på engelsk. Arbejdsdokumentet indeholder også de bilag, hvortil der henvises i beretningen.

Endvidere indeholder denne udgave ikke længere en oversigt over aktiviteter i forbindelse med foranstaltninger vedtaget af tredjelande mod import fra Fællesskabet eller dets medlemsstater. Disse aktiviteter vil nu blive behandlet i en særskilt beretning, der fremlægges samtidig med denne beretning.

Denne beretning og hele arbejdsdokumentet er også tilgængelig for offentligheden på http://europa.eu.int/comm/trade/issues/respectrules/anti_dumping/legis/index_en.htm

1. OVERSIGT OVER LOVGIVNINGEN

1.1. Ændringer af Fællesskabets antidumping- og antisubsidielovgivning i 2003

De nuværende grundtekster (Rådets forordning (EF) nr. 384/96[3] og (EF) nr. 2026/97[4]) vil samlet blive benævnt “grundforordningerne”.

Erfaringerne i 2003, hvor to forslag fra Kommissionen om indførelse af endelige antidumpingforanstaltninger ikke fandt det nødvendige flertal i Rådet, har fremhævet en række problemer med beslutningsprocessen på området for handelsbeskyttelsesinstrumenter.

For at løse disse problemer vedtog Kommissionen den 26. juni 2003[5] et forslag til en forordning om ændring af grundforordningerne og forelagde dette til Rådet. Dette forslag dækkede kun beslutningsprocessen.

Efterfølgende drøftelser i Rådet førte til, at Kommissionen den 15. december 2003 vedtog et ændret forslag[6] og forelagde dette for Rådet; dette forslag blev vedtaget den 8. marts 2004[7]. Sammen med ændringer af beslutningsprocessen indfører forordningen øget gennemsigtighed, effektivitet og forudsigelighed i brugen af handelsbeskyttelsesinstrumenterne. Efter de nye regler vil foranstaltninger blive anset for vedtaget, medmindre de afvises af et simpelt flertal. Der indføres desuden obligatoriske frister for afslutning af fornyede undersøgelser og klarere regler for håndhævelse af handelsbeskyttelsesinstrumenter.

Ved at indføre obligatoriske frister for afslutning af fornyede undersøgelser og ved generelt at gøre handelsbeskyttelsesinstrumenterne mere gennemsigtige er der taget hensyn til en række anmodninger fra Europa-Parlamentet[8].

1.2. Ændringer af Fællesskabets lovgivning om beskyttelsesforanstaltninger i 2003

De nuværende grundforordninger om beskyttelsesforanstaltninger (Rådets forordning (EF) nr. 3285/94[9], (EF) nr. 519/94[10] og (EF) nr. 517/94[11]) vil samlet blive benævnt “grundforordningerne om beskyttelsesforanstaltninger”.

Det forslag, som Kommissionen i 2002 fremlagde til Rådets forordning om en varespecifik overgangsbeskyttelsesordning for import med oprindelse i Kina, blev vedtaget den 3. marts 2003[12]. Denne forordning er en overtagelse i EF-retten af bestemmelser i protokollen om Folkerepublikken Kinas tiltrædelse af WTO.

I november 2003 blev anden søjle af forordningen – der fastsætter en gradvis afvikling af visse kontingenter uden for tekstilsektoren – ændret, således at kontingenterne blev hævet i betragtning af udvidelsen den 1. maj 2004[13].

1.3. Rådets forordning om foranstaltninger, som Fællesskabet kan træffe med hensyn til den kombinerede virkning af antidumping- eller antisubsidieforanstaltninger sammen med beskyttelsesforanstaltninger

Efter forslag fra Kommissionen vedtog og offentliggjorde Rådet i marts 2003[14] den såkaldte dobbeltbeskyttelsesforordning. Det fastsættes i denne forordning, at hvis Kommissionen finder, at en anvendelse af antidumping- eller antisubsidieforanstaltninger sammen med beskyttelsesforanstaltninger af toldmæssig art på importen af en og samme vare kan have større virkninger end ønskeligt i henhold til Fællesskabets handelsbeskyttelsespolitik, kan den fremlægge forslag for Rådet om at ændre, suspendere eller ophæve eksisterende antidumping- og/eller antisubsidieforanstaltninger, at fritage import helt eller delvis fra antidumping- eller udligningstold eller at vedtage alle andre foranstaltninger, som skønnes egnede under omstændighederne.

Rådet anvendte for første gang denne “dobbeltbeskyttelsesforordning” ved den 6. maj 2003 efter forslag fra Kommissionen at vedtage en ændring til forordningerne om indførelse af endelige foranstaltninger mod varmtvalsede bredbånd og rørfittings[15].

1.4. Instrument til beskyttelse mod subsidier og illoyal priskonkurrence i forbindelse med luftfartsydelser

I marts 2002 vedtog Kommissionen sit forslag til et instrument til forsvar af handelen i forbindelse med levering af luftfartsydelser fra lande, der ikke er medlemmer af Det Europæiske Fællesskab[16]. Parlamentets førstebehandling fandt sted i januar 2003, hvorefter Kommissionen i maj 2003 vedtog et ændret forslag, der tog hensyn til ændringsforslag fra Parlamentet.

Rådet vedtog den fælles holdning i december 2003. Parlamentets andenbehandling fandt sted i marts 2004 og efterfulgtes kort tid senere af Rådets godkendelse. Forordningen trådte i kraft i maj 2004[17].

1.5. Meddelelse om konsekvenserne af Severe Acute Respiratory Syndrome (SARS)

I betragtning af den store fare for SARS-smitte var det ikke muligt at foretage kontrolbesøg i forbindelse med visse antidumping- og antisubsidieundersøgelser, og Kommissionen besluttede derfor at offentliggøre en meddelelse herom i EUT[18]. Meddelelsen beskrev, hvordan Kommissionen ville gå frem i sådanne tilfælde, og gav interesserede parter mulighed for at fremsætte bemærkninger til den foreslåede metode. Det blev besluttet at overholde de obligatoriske undersøgelsesfrister og basere undersøgelsesresultaterne på efterprøvede eller andre dokumenterede forhold i forbindelse med undersøgelsen.

2. GRUNDLÆGGENDE BEGREBER

Med hensyn til de grundlæggende begreber i antidumping, antisubsidie, og beskyttelsesundersøgelser henvises der til punkt 2 i det arbejdsdokument, der er bilagt denne beretning.

3. UDVIDELSEN

For så vidt angår udvidelsen fortsatte handelsbeskyttelsestjenesterne deres bestræbelser for at sikre en problemfri overgang. Denne indsats bestod bl.a. i at identificere de specifikke udfordringer, som udvidelsen medførte på handelsbeskyttelsesområdet, gennemføre en “handlingsplan” til støtte for de tiltrædende lande, afholde en række seminarer for forvaltninger og erhvervsdrivende samt etablere en website (se følgende links: http://europa.eu.int/comm/trade/issues/respectrules/tdi_enlarg/index_en.htm og http://europa.eu.int/comm/trade/issues/respectrules/tdi_enlarg/contacts.htm ).

Endvidere blev der oprettet en “udvidelses-taskforce” for handelsbeskyttelsesinstrumenter for at undersøge, om udstrækningen af handelsbeskyttelsesforanstaltninger til de nye medlemsstater i individuelle tilfælde ville medføre økonomiske problemer for deres erhvervsgrene. I denne forbindelse blev alle interesserede parter opfordret til at identificere sådanne tilfælde, og der blev afholdt møder med disse parter, hvilket førte til omkring 50 henvendelser.

Det er vigtigt at bemærke, at alle handelsbeskyttelsesforanstaltninger truffet af de tiltrædende lande bortfaldt fra datoen for udvidelsen, og Fællesskabets foranstaltninger blev udvidet til at dække den udvidede Union med 25 medlemsstater.

4. OVERSIGT OVER ANTIDUMPING- OG ANTISUBSIDIEUNDERSØGELSER OG -FORANSTALTNINGER

4.1. Generelt

Ved udgangen af 2003 opretholdt Fællesskabet 156 antidumpingforanstaltninger[19] (se bilag O) og 17 udligningsforanstaltninger (se bilag P). Der var i langt de fleste tilfælde tale om told; i et antal sager blev der imidlertid godtaget tilsagn.

Det skal bemærkes, at kun 0,3 %[20] af den samlede import til Fællesskabet i 2003 var påvirket af antidumping- eller udligningsforanstaltninger.

4.2. Nye undersøgelser

Tabel 1 i arbejdsdokumentet giver statistiske oplysninger om de nye undersøgelser for årene 1999 til 2003. I forhold til tidligere år bemærkes der et fald i antallet af indledte undersøgelser og antallet af midlertidige og endelige foranstaltninger indført i 2003. Dette kraftige fald skyldes forskellige faktorer. For det første blev stålmarkedet stabiliseret efter indførelsen af beskyttelsesforanstaltninger i 2002. For det andet blev der ikke indledt nye undersøgelser af importen fra de 10 lande, der tiltrådte EU. Og for det tredje har antallet af klager fra EF-erhvervsgrenen og deraf følgende undersøgelser altid haft cyklisk karakter.

I 2003 blev der indledt 8 nye undersøgelser i henhold til artikel 5 og 10 i grundforordningerne. I 10 tilfælde blev der indført midlertidige foranstaltninger.

Fem sager blev afsluttet med indførelse af endelige foranstaltninger; to af disse skal nævnes her. DRAMs fra Korea er et eksempel på en sag, hvor et selskab (Hynix) trods alvorlige finansielle vanskeligheder fik lov til at videreføre driften gennem statslige subsidier. Foranstaltningerne blev anfægtet af Hynix over for Retten i Første Instans[21] og af den koreanske regering i henhold til WTO’s forståelse om bilæggelse af tvister[22].

Sagen om paracresol fra Kina er et eksempel på en sag, hvor brugerne deltog meget aktivt i undersøgelsen. En bruger hævdede, at der var mangel på paracresol efter indførelsen af midlertidige foranstaltninger. Forsyningsproblemet var faktisk blevet mindre inden indførelsen af endelige foranstaltninger. En af de kinesiske eksportører anfægtede foranstaltningerne over for Retten i Første Instans[23].

21 procedurer blev afsluttet uden indførelse af foranstaltninger. Otte af disse vedrører sager, hvor det krævede flertal ikke blev opnået i Rådet (varmtvalsede bredbånd og carbonblack). Eurocoton-dommen (se punkt 7) vil spille en vigtig rolle i fremtiden, hvis der skulle opstå en lignende situation.

Yderligere 21 foranstaltninger fik lov til at udløbe automatisk efter deres gyldighedsperiode på 5 år.

Nærmere oplysninger om ovennævnte undersøgelser og en beskrivelse af visse sager kan findes i det arbejdsdokument, der er bilagt denne beretning. Henvisningerne til EFT/EUT kan findes i bilag A til E samt bilag N.

4.3. Fornyede undersøgelser

Fornyede undersøgelser udgør fortsat en væsentlig del af arbejdet i tjenestegrenene for handelsbeskyttelsesinstrumenter. Disse fornyede undersøgelser udgjorde næsten 51 % af alle indledte undersøgelser. Tabel 2 i arbejdsdokumentet giver statistiske oplysninger for årene 1999 til 2003.

4.3.1. Fornyede undersøgelser i forbindelse med udløb

Ifølge artikel 11, stk. 2, og artikel 18 i grundforordningerne udløber foranstaltninger efter fem år, medmindre det som led i en fornyet udløbsundersøgelse fastslås, at de bør bibeholdes i deres oprindelige form.

I 2003 blev der indledt 5 udløbsundersøgelser, og 4 blev afsluttet med bekræftelse af tolden. Fem fornyede undersøgelser blev afsluttet.

Nærmere oplysninger kan findes i arbejdsdokumentet, der er bilagt denne beretning. Henvisningerne til EFT/EUT kan findes i bilag F.

4.3.2. Interimsundersøgelser

Artikel 11, stk. 3, og artikel 19 i grundforordningerne indeholder bestemmelser om fornyet undersøgelse af foranstaltninger i deres gyldighedsperiode. Fornyede undersøgelser kan begrænses til aspekter i forbindelse med dumping, subsidiering eller skade.

I 2003 blev der indledt 9 interimsundersøgelser. Elleve interimsundersøgelser blev afsluttet med bekræftelse eller ændring af tolden, og 18 undersøgelser blev afsluttet. Disse undersøgelser omfattede en lang række varer. Af de 29 afsluttede undersøgelser vedrørte 12 import fra Kina.

Nærmere oplysninger kan findes i arbejdsdokumentet, der er bilagt denne beretning. Henvisningerne til EFT/EUT kan findes i bilag G.

4.3.3. “Andre” interimsundersøgelser

I 2003 blev der afsluttet en række andre fornyede undersøgelser, som ikke henhørte under artikel 11, stk. 3, eller artikel 19 i grundforordningerne, eller for hvilke der ikke blev offentliggjort nogen indledningsmeddelelse i Den Europæiske Unions Tidende.

Nærmere bestemt vedrører de bl.a. navneændringer for selskaber, der drager fordel af individuelle antidumpingtoldsatser, anmodninger vedrørende nye eksportører, godtagelse, frivillig tilbagetrækning eller misligholdelse af tilsagn osv.

Yderligere oplysninger fremgår af det nummer af EUT, som der henvises til i bilag H i arbejdsdokumentet.

4.3.4. Undersøgelser af nye eksportører

Artikel 11, stk. 4, og artikel 20 i grundforordningerne indeholder bestemmelser om henholdsvis fornyede undersøgelser af nye eksportører og fremskyndede fornyede undersøgelser med henblik på at fastsætte en individuel dumpingmargen eller en individuel udligningstold.

I 2003 blev der indledt 3 fornyede undersøgelser af nye eksportører og 4 fremskyndede fornyede undersøgelser. Ingen undersøgelser blev afsluttet i 2003.

Yderligere oplysninger fremgår af de numre af EUT, som der henvises til i bilag I i arbejdsdokumentet.

4.3.5. Overvæltningsundersøgelser

Muligheden for fornyede undersøgelser som følge af “overvæltning”, der vedrører tilfælde, hvor eksportørerne direkte eller indirekte bærer omkostningerne ved tolden og derved øger dumpingmargenen, uden at videresalgspriserne påvirkes tilstrækkeligt, er omhandlet i artikel 12 og artikel 19, stk. 3, i grundforordningerne.

I 2003 blev der indledt 1 overvæltningsundersøgelse. Ingen undersøgelser blev afsluttet i 2003.

Yderligere oplysninger fremgår af det nummer af EUT, som der henvises til i bilag J i arbejdsdokumentet.

4.3.6. Omgåelsesundersøgelser

Muligheden for, at undersøgelser kan genoptages, hvis der fremlægges bevis for, at foranstaltninger omgås, blev indført ved artikel 13 og 23 i grundforordningerne.

I 2003 blev der indledt 4 undersøgelser, og 2 undersøgelser blev afsluttet med udvidelse af tolden. Yderligere oplysninger fremgår af de numre af EUT, som der henvises til i bilag K i arbejdsdokumentet.

4.4. Beskyttelsesundersøgelser

I januar 2003 afsluttede Kommissionen den fornyede undersøgelse af tre stålprodukter, der blev indledt i 2002. I december 2003 ophævede Kommissionen endvidere de beskyttelsesforanstaltninger, den havde indført over for stålprodukter.

I juli 2003 blev der indledt 2 beskyttelsesundersøgelser vedrørende citrusfrugter (satsumas), heraf en i henhold til de generelle WTO-regler, hvor der blev indført midlertidige foranstaltninger i november 2003, mens den anden blev indledt i henhold til forordningen om den varespecifikke overgangsbeskyttelsesordning; sidstnævnte afsluttedes i december 2003.

5. OVERVÅGNING AF TILSAGN

Tilsagn er en form for antidumping- eller udligningsforanstaltninger. De godtages af Kommissionen, hvis den finder det godtgjort, at de effektivt kan afhjælpe de skadelige virkninger af dumping eller subsidiering.

Primo 2003 var der godtaget gældende tilsagn fra 195 selskaber. I løbet af 2003 forekom der følgende ændringer: der blev indført endelig antidumping- og/eller udligningstold for 4 selskaber efter tilbagetrækning af godtagelsen af deres tilsagn; tilsagnene fra 119 selskaber bortfaldt af andre årsager end tilbagetrækning (herunder 117 tilsagn i laksesagen, der udløb sammen med foranstaltningerne), og 4 tilbud om tilsagn blev godtaget. Derved er i alt 76 selskaber omfattet af tilsagn, som gælder ved udgangen af 2003.

Nærmere oplysninger fremgår af bilag M i arbejdsdokumentet, mens en oversigt over alle gældende tilsagn findes i bilag Q.

6. TILBAGEBETALINGER

Ifølge artikel 11, stk. 8, i antidumpinggrundforordningen kan importører anmode om tilbagebetaling af opkrævet antidumpingtold, hvis det påvises, at den dumpingmargen, der lå til grund for betalingen af tolden, er blevet elimineret eller reduceret til et niveau, der er lavere end den gældende toldsats.

I 2003 blev der indgivet 6 nye anmodninger om tilbagebetaling, og der blev vedtaget to afgørelser om afvisning af tilbagebetalingsanmodninger, mens 5 andre anmodninger blev trukket tilbage.

Nærmere oplysninger om tilbagebetaling fremgår af bilag T til arbejdsdokumentet.

7. RETLIG BEHANDLING: AFGØRELSER TRUFFET AF DOMSTOLEN OG RETTEN I FØRSTE INSTANS

I 2003 afsagde Retten i Første Instans to domme i forbindelse med handelsbeskyttelsesinstrumenter (ferrosilicium og lamper), og Domstolen afsagde tre (sømløse rør, laks og bomuldsstof). Dommen i sidstnævnte sag, den såkaldte Eurocoton-sag[24], kan anses for skelsættende, da den bekræftede, at Rådet skal give en begrundelse i relation til grundforordningen, hvis et forslag fra Kommissionen ikke opnår det nødvendige flertal i Rådet, så der ikke kan indføres foranstaltninger. Sammendrag af disse domme kan findes i arbejdsdokumentet, der er bilagt denne beretning.

En liste over verserende sager ved udgangen af 2003 findes i bilag S til arbejdsdokumentet.

8. AKTIVITETER INDEN FOR RAMMERNE AF VERDENSHANDELSORGANISATIONEN (WTO)

8.1. Tvistbilæggelse på antidumping-, antisubsidie- og beskyttelsesområdet

WTO har fastsat en streng procedure for bilæggelse af tvister mellem WTO-medlemmer om anvendelsen af WTO-aftalerne.

De to tvistbilæggelsesprocedurer mod Fællesskabet, som blev beskrevet i 2002-beretningen, blev afsluttet i 2003.

For så vidt angår den procedure om sengelinned af bomuld, der blev indledt af Indien, har appelorganet ikke foretaget nogen specifik opfølgning, da en delvis interimsundersøgelse afsluttedes den 17. december 2003 uden indførelse af foranstaltninger[25] af årsager, der ikke havde forbindelse med udfaldet af WTO-tvistbilæggelsessagen.

For så vidt angår den procedure, som Brasilien indledte vedrørende deformerbare rørfittings, blev panelets og appelorganets rapporter offentliggjort henholdsvis den 7. marts 2003 og den 22. juli 2003. De afviste langt hovedparten af de mere end 40 påstande, som oprindelig var fremsat af Brasilien. De påstande, som blev godtaget af panelet og appelorganet, førte til en reduktion af tolden fra 34,8 % til 32 %. Gennemførelsen fandt sted ved Rådets forordning (EF) nr. 436/2004[26].

8.2. Andre WTO-aktiviteter

I 2003 fortsatte første fase af forhandlingerne om WTO's antidumping- og subsidieaftaler, som aftalt på den fjerde ministerkonference i Doha. Kommissionen er vedblevet med at spille en aktiv rolle ved at fremlægge forhandlingsforslag både med hensyn til dumping og subsidier[27].

Samtidig foregik det normale arbejde i udvalgene.

9. KONKLUSION

Selv om 2003 i forhold til tidligere år er kendetegnet ved et faldende antal indledte undersøgelser og indførte foranstaltninger, har det været “begivenhedsrigt” på en række andre områder, f.eks. med hensyn til beskyttelsesforanstaltningerne mod stål og citrusfrugter, forslaget om ændring af beslutningsprocessen og indførelsen af frister i fornyede undersøgelser.

Som i tidligere år viser denne årsberetning, at EF er en forsigtig bruger af handelsbeskyttelsesinstrumenter. Når de anvendes, er de genstand for det højeste niveau af disciplin og begrænsning, mens de samtidig yder en effektiv garanti imod uretfærdig handelspraksis. Ved brugen af hendelsbeskyttelsesinstrumenter er gennemsigtighed betragtet som væsentlig, og denne høje standard er blevet øget yderligere ved ændringer i lovgivningen i 2004. Kommissionen er besluttet på at fortsætte bestræbelserne for denne politik fremover.

[1] EFT C 11 af 18.1.1982, s. 37.

[2] PE 141.178/endelig af 30.11.1990, ordfører: Gijs De Vries.

[3] EFT L 56 af 6.3.1996, s. 1. Forordningen er senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

[4] EFT L 288 af 21.10.1997, s. 1. Forordningen er senest ændret ved Rådets forordning (EF) nr. 461/2004 (EUT L 77 af 13.3.2004, s. 12).

[5] KOM(2003) 380 endelig.

[6] KOM(2003) 799 endelig.

[7] Rådets forordning (EF) nr. 461/2004 af 8. marts 2004 (EUT L 77 af 13.3.2004, s. 12).

[8] Europa-Parlamentets beslutning 316.244 af 3. oktober 2002.

[9] EFT L 349 af 31.12.1994, s. 53. Forordningen er senest ændret ved forordning (EF) nr. 2474/2000 (EFT L 286 af 11.11.2000, s. 1).

[10] EFT L 67 af 10.3.1994, s. 89. Forordningen er senest ændret ved forordning (EF) nr. 427/2003 (EUT L 65 af 8.3.2003, s. 1).

[11] EFT L 67 af 10.3.1994, s. 1. Forordningen er senest ændret ved forordning (EF) nr. 2309/2003 (EFT L 342 af 30.12.2003, s. 21).

[12] EUT L 65 af 8.3.2003, s. 1.

[13] EUT L 295 af 13.11.2003, s. 43.

[14] EUT L 69 af 13.3.2003, s. 8.

[15] EUT L 114 af 8.5.2003, s. 1.

[16] KOM(2002)110 endelig af 12.3.2002.

[17] EUT L 162 af 30.4.2004, s. 1.

[18] EUT C 191 af 13.8.2003, s. 2.

[19] Foranstaltningerne opgøres for de pågældende varer og lande.

[20] Kilde: Comext.

[21] Sag T-383/03, Hynix Semiconductor Inc. mod Rådet, EUT C 21 af 24.1.2004, s. 43.

[22] WT/DS299/1/Rev.1/Add.1 af 2. september 2003.

[23] Sag T-413/03Shandong Reipu Biochemicals Co. Ltd. mod Rådet, EUT C 59 af 6.3.2004, s. 24.

[24] Sag C-76/01P, Eurocoton mod Rådet, dom af 30. september 2003 (endnu ikke offentliggjort).

[25] EUT L 333 af 20.12.2003, s. 3.

[26] EUT L 72 af 11.3.2004, s. 15.

[27] EF's indlæg vedrørende dumping: WTO-dokument TN/RL/W/67 af 7. marts 2003 og TN/RL/W/138 af 17. juli 2003; EF's indlæg vedrørende fiskerisubsidier: WTO-dokument TN/RL/W/82 af 23. april 2003.